Basson ‘projekteer vooroordele teen Afrikaners op AfriForum’Aan: Adriaan Basson Van: Kallie Kriel (AfriForum) Beste Adriaan, Jou ope brief aan my, wat in By verskyn het, verklap dat jou vooroordele teen AfriForum nie werklik gegrond is op wat die burgerregte-organisasie doen of sê nie, maar eerder gegrond is op wat AfriForum is. Die feit dat AfriForum groot steun van Afrikaners ontvang en sy ledetal die afgelope 18 maande verdriedubbel het, is op sigself ŉ probleem wanneer jy en Malema-gesinde kommentators AfriForum beoordeel vanuit die diepliggende negatiewe stereotipes wat julle rakende baie Afrikaners koester. Adriaan, die oorgrote meerderheid Afrikaners is gebalanseerde mense, wat wedersydse erkenning en respek tussen gemeenskappe na streef. Hulle is trots op wie en wat hulle is, terwyl hulle ander gemeenskappe se erfenis ook respekteer. Dit is hierdie groep Afrikaners wat AfriForum toenemend steun. Indien jy werklik op AfriForum se werksaamhede ingestel was, sou jy gesien het dat AfriForum byna elke hofsaak wat hy aanpak, wen. Dit impliseer dat AfriForum se argumente voor die howe geregverdig en op billikheid en die reg geskoei is. Indien jy dit in twyfel trek, skaar jy jou 100% by die groepie Malema-dissipels wat voortdurend die howe blameer wanneer hulle argumente deur die howe verwerp word. Jou kritiek op AfriForum getuig van dubbel standaarde. Die volgende is goeie voorbeelde daarvan Nadat die gelykheidshof in die Sonke Gender Justice Network-saak (SGJN) bevind het dat Julius Malema hom skuldig gemaak het aan haatspraak teenoor vroue, het die meeste mense, insluitend AfriForum, positief daarop gereageer dat die hof die waardigheid van vroue in beskerming neem. Adriaan, my aanname is dat jy ook positief was daaroor, aangesien ek nie gesien het dat jy ŉ ope brief aan die SGJN geskryf het waarin jy hulle daarvan beskuldig dat hulle vroue mislei en die gemeenskap polariseer nie. Dieselfde geld toe die Durbanse gelykheidshof ŉ man beboet het omdat hy iemand die k-woord genoem het. Adriaan, in hierdie geval was daar geen ope brief van jou nie. Tog, noudat AfriForum vir soortgelyke haatspraak teen Afrikaners die hof genader en die saak gewen het, ag jy dit nodig om AfriForum in ŉ ope brief te beskuldig dat hy Afrikaners mislei en mense polariseer. Dit is vreemd dat jy nie insien dat dit net so onaanvaarbaar behoort te wees vir Julius Malema om Afrikaners honde te noem wat geskiet moet word, as wat dit is om vroue en swart mense se menswaardigheid aan te tas nie. Terwyl jy die beskuldiging maak dat AfriForum Malema pak omdat dit “lonend” is, is daar natuurlik ook mense wat sal aanvoer dat dit “lonend” vir jou loopbaan by City Press is om ŉ brief te skryf waarin jy AfriForum aanval. Ek dink egter nie dit is die geval nie. Dit wil eerder voorkom of jy só op sleeptou geneem is deur die propaganda teen AfriForum, dat jy self selektief met die werklikheid begin omgaan. Soveel so, dat jy tereg raaksien wanneer AfriForum Malema en regter Motata se rassistiese tirades aanvat, maar dit miskyk wanneer AfriForum hom sterk in die openbaar uitspreek teen voorvalle waar swart mense se waardigheid aangetas word deur die gebruik van die kwetsende k-woord. Daar is ŉ lang lys soortgelyke optredes, wat bevestig dat AfriForum konsekwent standpunt inneem vir dit wat reg is. Adriaan, in jou pogings om AfriForum te diskrediteer, haal jy ook statistiek selektief en verkeerd aan. Jy vra byvoorbeeld waarom AfriForum nie ‘n positiewe verklaring uitgereik het toe plaasmoorde met “byna 100%” gedaal het nie. As jou “100%” afname korrek was, sou beteken dat daar nou geen meer plaasmoorde is nie! As dit so was, kan ek jou verseker AfriForum sou die eerstes gewees het om die regering daarmee geluk te wens. Ongeag jou kritiek, sal AfriForum voortgaan om, sonder om skaam te wees vir wie en wat ons is, in te tree wanneer Afrikaners onbillik behandel word. AfriForum sal ook nie huiwer om konsekwent in te tree wanneer ander Suid-Afrikaners se waardigheid aangetas word nie. Hierdie parallelle rol is juis moontlik omdat die meerderheid van Afrikaners besef dat hulle identiteit op Afrikabodem ontwikkel het en hulle tegelyk trotse Afrikaners en Afrikane kan wees. Adriaan, ek nooi jou en ander wat steeds vooroordele koester teenoor diegene met wie hulle verskil, om saam te bou aan ŉ samelewing wat gebaseer is op wedersydse erkenning en respek. Natuurlik beteken dit nie dat ons nou op polities korrekte wyse nie van mekaar mag verskil nie. Daar is baie verskille en robuuste debat is nodig. Robuuste debat word egter gekniehalter deur die stereotipering. Kyk eerder na AfriForum se geregverdigde argumente as om die organisasie met ongegronde stereotipering te probeer diskrediteer. Beste wense, Kallie Kriel Uitvoerende hoof: AfriForum *Hierdie brief verskyn vandag in By.